Foto's: Bokke trek ''n Faf' vir bewusmaking | Maroela Media
Faf de Klerk in sy swembroek. (Foto: Instagram)
Nadat Faf de Klerk sowat twee weke gelede die land aan die giggel gehad het met sy Suid-Afrikaanse vlag-swembroek in die Springbokke se kleedkamer, het hy nou die inisiatief geneem om dit in 'n bewusmakingsveldtog te omskep.
Faf het deur 'n inskrywing op sy Instagram-blad, waar hy weer in só broekie poseer, ander Springbok-rugbyspelers uitgedaag om óók in hul knapste swembroekies te poseer ten einde meer bewusmaking te skep oor testikulêre kanker.
"Uitdaging aanvaar! Testikulêre kanker is een van die algemeenste kankers onder jong mans. Hoe vroeër dit ontdek word, hoe vinniger kan dit genees word. Kyk in my stories, of volg die skakel in my bio om belangrike wenke te ontvang oor hoe jy jou balvaardighede kan verbeter," het Siya Kolisi, die span se kaptein, tong in die kies op Instagram geskryf.
Die Springbok-kaptein, Siya Kolisi, in sy swembroek. (Foto: Instagram)
Dié inskrywing het amper 60 000 trefslae ontvang. Die skakel neem gebruikers na die #FafChallenge-webwerf. Hier kan mans meer leer oor die regte maniere om enige abnormaliteite by hul testes op te spoor.
Intussen het die span ook op die uitdaging gereageer en het Cheslin Kolbe, Makazole Mapimpi en Jesse Kriel ook plasings op sosiale media gedoen. "Ons moet onthou om met ons balle te speel," het Jesse Kriel, Springbok-buitesenter, grappenderwys in 'n video gesê en ander uitgedaag om ook in hul onderbroeke te poseer.
Provinsiale spelers, soos Dillyn Leyds, wat vir die Stormers uitdraf, het ook die uitdaging aanvaar.
Die groot manne van die span, Duane Vermeulen, RG Snyman en Steven Kitshoff is ook uitgedaag om hul sjoebroekies vir die wêreld te wys, maar dié manne het nog nie inskrywings op hul Instagram-blaaie gedeel nie.
Daar is reeds heelwat inskrywings onder die #FafChallenge-hutsmerk op Instagram gedeel, met ondersteuners wat ook met hul lywe in aitsa-broekies pronk.
Cheslin Kolbe. (Foto: Instagram)
Jesse Kriel. (Foto: Instagram)
Dyllin Leyds. (Foto: Instagram)
Makazole Mapimpi. (Foto: Instagram)
Kyk hierdie storie raak nou al net so afgesaag as die EFF en BLF weet nie wat so wonderlik is van ou Faf se onderbroek nie alle mans dra een kom julle dit nou eers agter of wat
Ag ontspan Werner…..daars 'n goeie doel agter die broekie….ondersteun eerder as om negatief te wees….dit is ook al afgesaag dat mense so negatief is die heeltyd oor alles. Lig jou kop sien die mooi dinge bietjie raak
Hoe se hulle, As jy dit het, wys dit.
Maar rerigggg ek sal nie my ou lyf so verneder om hom in dai vlag te mondeer nie.
Net my beskeie mening
N bietjie humor, tong in die kies, vir n goeie doel het nog nooit iemand skade gedoen nie. Ek dink almal kan doen met bietjie positiewe nuus. Hoop ander manne volg ook.